醉中歌
作者：陸游
朝代：宋

paragraphs: 吾少貧賤真臞儒，貪食嗜味老不除。
折腰斂版日走趨，歸來聊以醉自娛。
長缾巨榼羅杯盂，不須漁翁勸三閭。
牛尾膏美如凝酥，猫頭輪囷欲專車。
黄雀萬里行頭顱，白鵝作鮓天下無。
潯陽糖蟹徑尺餘，吾州之蔊尤嘉蔬。
珍盤餖飣百味俱，不但項臠與腹腴。
悠然一飽自笑愚，顧爲口腹勞形軀。
投劾行矣歸園廬，莫厭糲飯嘗黄葅。